钦定古今图书集成/方舆汇编/职方典/第1405卷 > 《重修全州学记》揭徯斯
## 钦定古今图书集成/方舆汇编/职方典/第1405卷 > 《重修全州学记》揭徯斯

皇元，治法周孔，荒徼绝壤，必谨学校，以为教基。泰定
元年春，郭侯履以长史移贰于全。全居湖南九郡之
极，地小而岩，风气啙窳。郡西湘山，又称无量寿佛入
灭之所，世奉遗骸，奔走万姓，而夫子庙荒圮穿漏，曾
莫顾者。讲诵不兴，荐祼无所。侯至，会缺太守，侯总学
事，教授黄润以为请。于是侯率僚佐于上，士民劝于
下。明年即工，知邑士邓桂能状，命董其事。遂斩木伐
石，食工佣力，民不知役。太守何公润继至，朝劝夕劳，
休威并行。及期而庙成，乃易夫子十哲像，分祠先儒
及贤哲于讲堂之左右。门序轩陛，以次咸毕。又辟庙
南废地为杏坛，以拟阙里。建明伦堂四楹，以馆诸生。
既告成于庙，教授请予纪其事，且俾“告于有众。”昔靖
之鄙，为群獠劫以自附者八百馀家，数自请吏，吏不
能讨，而王赋之共不敢怠遑。及郭侯为守，天子使督
兵讨之，八百馀家咸在诛灭，侯以死争，乃去刑书，复
为齐民。侯非力能生之也，以其民恪遵魏文靖公之

人之道。民之情性，岂独异乎？夫殚才尽力，以奉无益，
未必蒙福；耕田凿井，以服圣贤之教，得遂养生送死，
使父子知亲，君臣知义，夫妇知别，长幼知序，朋友知
信，君子登于俊选，小人免于刑戮，果何惮而不为哉？
亦教化使之然耳。为民上者，曷敢不敬。”学在凤凰山
之阳，宋绍兴十三年迁也。东南诸山，秀丽奇绝，湘、灌
二水合流其下，盖为一郡之胜云。